钦定古今图书集成/明伦汇编/氏族典/第112卷 > 崔祐甫
## 钦定古今图书集成/明伦汇编/氏族典/第112卷 > 崔祐甫

按《唐书崔祐甫传》：“祐甫，字贻孙，太子宾客孝公沔之
子也。世以礼法为闻家。第进士，调寿安尉。安禄山陷
洛阳，祐甫冒矢石入私庙，负木主以逃。自起居舍人
累迁中书舍人，性刚直，遇事不回。时侍郎阙，祐甫摄
省事，数与宰相常衮争议不平。会朱泚军中猫鼠同
乳，表其瑞，诏示衮，衮率群臣贺，祐甫独曰：‘可吊不可
贺’。”代宗异其言，衮益不喜。帝崩，衮方入临，遣从吏扶
立殿墀上，祐甫指之谓众曰：“臣哭君前，有扶礼乎？”衮
不胜怒，乃劾祐甫，贬河南少尹。郭子仪、朱泚入言祐
甫不宜贬。帝怒，即两换职，以衮河南少尹，而拜祐甫
门下侍郎、同中书门下平章事，俄改中书侍郎。神策
军使王驾鹤者，典卫兵久，权震中外，帝将代之，惧其
变，以问祐甫，祐甫召驾鹤，留语移时，而代者已入军
中矣。淄青李正己畏帝威断，表献钱三十万缗，祐甫
请以所献就赐将士，正己惭服，时议者韪其谟谋。是
岁薨。子植嗣。